บล.เร่งจับคู่เทรดอาเซียน
&#8216;ทิสโก้-คันทรี่&#8217;อุบเล็งพันธมิตรเดิมขยายเวลาส่อล่ม
20 ส.ค. 2554

‘ทิสโก้-คันทรี่’อุบเล็งพันธมิตรเดิมขยายเวลาส่อล่ม
โบรกเกอร์เร่งหาพันธมิตร รับมือเปิดซื้อขายอาเซียน ลิงก์เกจ ต้นปี 2555 ทิสโก้เล็งจับคู่ดอยช์แบงก์ คันทรี่ฯ ควง SAXO บุกสิงคโปร์ 
นายไพบูลย์ นลินทรางกูร กรรมการผู้จัดการบริษัทหลักทรัพย์ (บล.) ทิสโก้ เปิดเผยว่า บริษัทกำลังเตรียมหาพันธมิตรที่มีใบอนุญาตซื้อขายหลักทรัพย์ใน 4 ประเทศ เพื่อทำหน้าที่เป็นผู้รับส่งคำสั่งซื้อขายและชำระราคาหลักทรัพย์ (เคลียริง) หรือสปอนเซอร์ โบรกเกอร์ กรณีตลาดหลักทรัพย์จะเชื่อมโยงการซื้อขายของตลาดหุ้นอาเซียน (อาเซียน ลิงก์เกจ) ในสิงคโปร์ มาเลเซีย ฟิลิปปินส์ และไทย ภายในช่วงไตรมาสแรกปี 2555 
“ทิสโก้มีดอยช์แบงก์เป็นพันธมิตรอยู่แล้ว ซึ่งเป็นโบรกเกอร์ระดับโลกที่มีใบอนุญาตหุ้นครอบคลุมทั้ง 4 ประเทศ เราอาจจะเชิญเขามาเป็นพาร์ตเนอร์ในโครงการนี้ก็ได้ แต่ตอนนี้ยังไม่มีข้อสรุปขนาดนั้น เพราะมีหลายแนวทาง เราอาจจะจับมือกับโบรกเกอร์ 4 แห่งใน 4 ประเทศก็ได้ ขึ้นอยู่กับความเหมาะสม” นายไพบูลย์ กล่าว
นายสุรศักดิ์ บุณยะชัย ผู้ช่วยกรรมการผู้จัดการ สายพัฒนาธุรกิจและตราสารทุน บล.คันทรี่ กรุ๊ป เปิดเผยว่า ในวันที่ 18-19 ก.ค.นี้ ตลาดหลักทรัพย์จะเชิญโบรกเกอร์ทั้ง 4 ประเทศ เข้าร่วมประชุมเพื่อวางระบบเชื่อมโยงซื้อขายของอาเซียน ลิงก์เกจ และจะเปิดโอกาสให้โบรกเกอร์ได้จับคู่เป็นพันธมิตรกัน ซึ่งบริษัทก็จะหาพาร์ตเนอร์ในงานนี้ด้วย
อย่างไรก็ตาม ขณะนี้บริษัทมี SAXO ซึ่งเป็นโบรกเกอร์ของสิงคโปร์เป็นพันธมิตรอยู่แล้ว ดังนั้นในช่วงเริ่มต้นของการเปิดให้ซื้อขายผ่านอาเซียน ลิงก์เกจ บริษัทอาจจะเลือกทำกับตลาดหุ้นสิงคโปร์ก่อน เนื่องจากเป็นตลาดที่มีธุรกรรมซื้อขายมาก ส่วนตลาดอื่นจะพิจารณาความเหมาะสมก่อน เพราะมองว่าการเชื่อมโยงการซื้อขายพร้อมกันทั้ง 4 ตลาด เป็นเรื่องที่ทำได้ยาก และอาจไม่คุ้มค่าในเชิงธุรกิจ
“การจับคู่กันมีหลายโมเดล เราอาจจะคุยกับโบรกเกอร์แห่งเดียว หรือพร้อมกันหลายแห่งก็ได้ ส่วนความร่วมมืออาจจะแค่รับส่งออร์เดอร์ ขณะที่ระบบเคลียริงไปใช้คัสโตเดียนก็ได้” นายสุรศักดิ์ กล่าว 
น.ส.ณัฐรินทร์ ตาลทอง ประธานกรรมการบริหาร บล.กสิกรไทย กล่าวว่า บริษัทอยู่ระหว่างหาสปอนเซอร์ โบรกเกอร์ เพื่อมาทำหน้าที่รับส่งคำสั่งซื้อขายหลักทรัพย์ ระบบเคลียริง และแบ่งปันบทวิเคราะห์ระหว่างกัน หลังจากที่ตลาดหลักทรัพย์ตั้งเป้าที่จะเปิดซื้อขายอาเซียน ลิงก์เกจ ในช่วงต้นปีหน้า 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ กล่าวถึงกรณีตลาดหลักทรัพย์จะขยายเวลาซื้อขายหลักทรัพย์ว่า สมาคมเห็นว่าไม่ใช่เรื่องเร่งด่วน โดยให้ความสำคัญกับอาเซียน ลิงก์เกจ มากกว่า 
“การเพิ่มเวลาซื้อขายเป็นเรื่องละเอียดอ่อน หากทำแล้วย้อนกลับไม่ได้ จึงต้องศึกษาอย่างรอบคอบ และจะให้คำตอบตลาดภายในสิ้นไตรมาส 3” นางภัทธีรา กล่าว